REPUBLIKA SRBIJA

NARODNA SKUPŠTINA

Odbor za prava deteta

23 Broj 06-2/222-13

18. jun 2013. godine

B e o g r a d

**Z A P I S N I K**

**SA DEVETE SEDNICE ODBORA ZA PRAVA DETETA**

**ODRŽANE 12. JUNA 2013. GODINE**

Sednica je počela u 10,00 časova.

Sednicom je predsedavao mr Nebojša Stefanović, predsednik Odbora.

Sednici su prisustvovali članovi Odbora:Vesna Kovač, Gordana Čomić, Konstantin Arsenović, potpredsednici Narodne skupštine; Milica Dronjak, predsednik Odbora za rad, socijalna pitanja, društvenu uključeost i smanjenje siromaštva; Ljiljana Lučić, Vesna Rakonjac, Vesna Jovicki, Vesna Milekić, Elvira Kovač, Olena Papuga i Milica Vojić Marković.

Sednici nisu prisustvovali članovi Odbora: dr Nenad Popović, potpredsednik Narodne skupštine; dr Žarko Korać, Sanja Jefić Branković, Milorad Stošić, Mirko Čikiriz, Slavica Saveljić, Dubravka Filipovski i Nevena Stojanović.

Sednici su prisustvovali i: dr Žarko Obradović, ministar prosvete, nauke i tehnološkog razvoja, Muhedin Fijuljanin, državni sekretar u Ministarstvu prosvete, nauke i tehnološkog razvoja, Ljubiša Antonijević i Zoran Kostić pomoćnici ministra, Jadranka Milanović i Tanja Ranković, UNICEF.

Predsedavajući je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Razmatranje Predloga zakona o izmenama i dopunama Zakona o osnovama sistema obrazovanja i vaspitanja;

2. Razmatranje Predloga zakona o osnovnom obrazovanju i vaspitanju;

3. Razmatranje Predloga zakona o srednjem obrazovanju i vaspitanju;

4. Razno.

Članovi Odbora su **jednoglasno** usvojili predloženi Dnevni red i odlučili da se iz razloga efikasnosti vodi objedinjena rasprava o prve tri tačke utvrđenog dnevnog reda.

**PRVA, DRUGA I TREĆA TAČKA:**

**-**Razmatranje Predloga zakona o izmenama i dopunama Zakona o osnovama sistema obrazovanja i vaspitanja;

-Razmatranje Predloga zakona o osnovnom obrazovanju i vaspitanju;

-Razmatranje Predloga zakona o srednjem obrazovanju i vaspitanju

**Mr Nebojša Stefanović** je istakao da razmatranje tri sistemska zakona iz oblasti osnovnog i srednjeg obrazovanja od strane Odbora za prava deteta i obrazlaganje zakonskih rešenja od strane ministra, kao i prisustvo državnog sekretara i pomoćnika ministra, predstavlja potvrdu spremnosti najviših državnih organa zakonodavne i izvršne vlasti da pitanju obrazovanja i položaja dece u sistemu obrazovanja i vaspitanja daju najveći značaj.

Naglasio je da su članovi Odbora za prava deteta izrazili posebno interesovanje za analizu zakonskih rešenja kojima se poboljšava položaj dece u sistemu obrazovanja i vaspitanja i podiže kvalitet sticanja znanja i veština.

**Dr Žarko Obradović** je podržao predlog da u cilju efikasnosti u radu na sednici ukratko obrazloži sva tri predloga zakona, imajući u vidu da je prethodnog dana u uvodnom izlaganju u ime predlagača obrazložio sadržaj predloga zakona koji su bili na dnevnom redu Narodne skupštine RS.

Ministar je naglasio da je bio u prilici da čuje mišljenja svih šefova poslaničkih grupa u vezi sa predlozima zakona koji su na dnevnom redu i plenarne sednice i Odbora za prava deteta.

Izrazio je zadovoljstvo što u obraćanjima narodnih poslanika na plenarnoj sednic nije bilo bitnijih primedbi na sadržaj zakona koji se odnose na prava deteta i status učenika, kao i da su diskusije bile afirmativnog karaktera, posebno u vezi sa odredbama Predloga zakona o osnovnom obrzaovanju i vaspitanju i Predloga zakona o srednjem obrazovanju i vaspitanju, a koje se odnose na povećanje obuhvata dece osnovnim i srednjim obrazovanje.

Ukazao je na značaj davanja prilike učenicima da bez obzira na njihove materijalne mogućnosti, odnosno stanje u kome se nalaze, kada je reč o deci sa posebnim potrebama, veći broj dece bude obuhvaćen obrzaovnim sistemom.

Rekao je da se sa komentarima koje su na predloge zakona dali eksperti UNICEF-a upoznao neposredno pre početka sednice Odbora za prava deteta, ali da smatra da nije sporno da pitanje Model centra bude sadržano u Zakonu o osnovnom obrazovanju i vaspitanju, te će Ministarstvo prosvete, nauke i tehnološkog razvoja podneti amandman tog karaktera.

Izrazio je spremnost da dobre predloge, primedbe i sugestije prihvati, kako bi postali sastavni deo ovih predloga zakona.

Istakao je da prihvata primedbe koje su iznete na matičnom odredbu, a koje predviđaju mogućnost da deca sa posebnim potrebama, koja po mišljenju interresorne komisije nisu u situaciji da tokom godine započnu polazak uškolu, da im se izuzetno odobri da budu oslobođeni polaska u školu te školske godine. Imajući u vidu da je i Zaštitnik građana predložio ovo rešenje kao celishodnije, on će ovakvo rešenje uvažiti.

**Milica Vojić Marković** je rekla da je predsednik Odbora za prava deteta obrazovao Radnu grupu za praćenje primene ZOSOV, koja posebnu pažnju poklanja inkluzivnom obrazovanju. Potsetila je ministra na saradnju koja je postojala u prethodnom sazivu sa Radnom grupom za prava deteta, kada je urađeno i prvo istraživanje u vezi sa primenom Zakona o osnovama sistema obrazovanja i vaspitanja u delu koji se odnosi na inkluzivno obrazovanje.

Naglasila je da je dve godine kasnije urađen drugi krug istraživanja. Članovi Radne grupe su obišli 11 škola po preporuci Ministarstva prosvete, nauke i tehnološkog razvoja, koje su predstavljale primere dobre prakse, ali i škole u kojima ima problema.

Rekla je da je, ukoliko smo se kao društvo opredelili za uvođenje inkluzivnog obrazovanja, trebalo imati drugačiji pristup, koji bi se ogledao u postepenom uvođenju određenih faza u proces inkluzije, koji je u svim državama koje su ga do sada sprovele sa većim uspehom, trajao najmanje desetak godina.

Istakla je da je umesto toga, usvojen jedan od najinkluzivnijih zakona, što otežava njegovu primenu.

Iznela je stav sa pozicije nekog ko je obišao šest škola koje imaju probleme sa prihvatanjem inkluzije i njenim sprovođenjem, da odredbe sadržane u predlozima zakona o kojima se raspravlja, nisu najbolja rešenja.

Smatra da se obrazovni sistem, prema rešenjima sadržanim u predlozima zakona, vraća na stanje kakvo je bilo pre donošenja prethodnog zakona, ali i izvesnih pomaka do kojih se došlo njegovom primenom. Kao ilustraciju je navela ponovo uvođenje specijalnog odeljenja, kao i mogućnost otvaranja specijalnih škola, uz sprovođenje redovnog procesa inkluzivnog obrazovanja u školama.

Izrazila je bojazan da će postojanje više mogućnosti dovesti do teškoća u radu Interresornih komisija, jer će škole prihvatati jednostavniju mogućnost i decu upućivati u specijalna odeljenja kada ih već ima. Ovakvo mišljenje je iznela na osnovu saznanja do kojih je došla analizom stanja u školama koje je nedavno obišla.

Ukazala je na potrebu većeg angažovanja postojećih resursa kako bi se inkluzivno obrazovanje uspešnije sprovodilo i kao primer navela Nacionalnu organizacija osoba sa invaliditetom. Srbija je potpisnik Konvencije o pravima osoba sa invaliditetom, prema kojoj je Ministarstvo obavezno da ih konsultuje i omogući da aktivno učestvuju u izradi zakona, što bi, da je učinjeno, otklonilo mnoge problem u oblasti sprovođenja inkluzivnog obrazovanja.

Istakla je da je u ovom trenutku u Srbiji nemoguće uvesti školovanja na daljinu, sa pozicije inkluzije, zato što ne postoje sredstva kojima bi bilo moguće platiti personalne asistente. Smatra da zakonom jasno mora da bude utvrđeno ko ima obavezu da plaća personalne asistente i na koji način, s obzirom da oni predstavljaju dragocen resurs za sprovođenje inkluzivnog obrazovanja.

**Dr Žarko Obradović** je istakao da nepostoji namera da se odustane od implementacije i unapređenja inkluzije u školama.

Rekao je da svaka inovacija sadrži elemente koji se ne mogu unapred predvideti, jer praksa uvek pokaže neka svojstva koja zakonopisac, unapred, ne može da predvidi.

Naglasio je da se susretao sa skeptičnim stavovima kolega u regionu, koji su tvrdili da Srbija neće uspeti da uvede inkluziju, pre tri godine.

Izneo je uveravanja da Ministarstvo prosvete, nauke i tehnološkog razvoja i on lično, nemaju nameru da odustanu od uvođenja inkluzivnog obrazovanja u redovni obrazovni sistem, kao i da žele da svi zajedno nađemo najbolje rešenje, koje bi obrazovni sistem mogao da istrpi, a koje bi, ujedno bilo i najbolje rešenje za decu koja mogu da budu uključena u sistema redovnog obrazovanja.

**Ljiljana Lučić** je iznela mišljenje da je u svim predlozima zakona, potvrđen proces uvođenja inkluzivnog obrazovanja koji je pokrenut u Srbiji.

Izrazila je uverenje da i u situaciji koja trenutno ili u dogledno vreme nije optimalna za neki proces, upravo zakoni koji se donose pokreću proces.

Predložila je da predstavnici Ministarstva i ministar pogledaju sugestije UNICEF-a i izrazila uverenje da će mnoga od predloženih rešenja moći lako da budu prihvaćena, a da pritom, ni na koji način ne naruše osnovnu koncepciju predloga zakona.

Istakla je da proces inkluzije treba tako da se vodi da u redovnim školama nema specijalnih odeljenja, i konstatovala da ih predloženi zakon i ne uvodi, već da takva odeljenja inače postoje. Predlogom zakona se otvara mogućnost da pomoć deci sa problemima u razvoju, u redovnoj nastavi, mogu davati stručnjaci specijalnih škola i iz odeljenja koja već postoje.

Razmotrila je mogućnost izbacivanja specijalnih odeljenja iz redovnih škola, što bi u budućnosti trebalo učiniti.

Ukazala je na postojanje otpora koji postoje među prosvetnim radnicima i među roditeljima kada je reč o uvođenju inkluzivnog obrazovanja.

Takođe, ukazala je na neslaganje sa odredbom kojom se odobrava kasniji polazak u školu dece sa posebnim potrebama, već da je neophodno dete na vreme upisati u školu i upotrebiti sva raspoloživa sredstva da se dete zadrži u obrazovnom sistemu, pa tek ukoliko je to potpuno nemoguće, odložiti polazak deteta u školu.

Iznela je primedbu koja se odnosi na sva tri predloga zakona, a koja se sastoji u nepostojanju operacionalizacije prepoznatih ciljeva iz Strategije razvoja obrazovanja u Srbiji do 2020. godine, odnosno kako da se ti ciljevi ostvare.

Ukazala je na nemogućnost sprečavanja osipanje dece iz obrazovnog sistema, uključivanje i bolji obuhvataj dece iz marginalizovanih grupa, jer potrebna sredstva za ostvarivanjer ovih ciljeva treba da obezbede lokalne samouprave koje nisu u mogućnosti da ta sredstva obezbede, već je potrebno da sa nacionalnog nivoa, ovi ciljevi budu finansirani namenskim transferima.

Istakla je da je u oblasti socijalne zaštite primenjen model na osnovu koga je izvršeno rangiranje opština prema stepenu razvijenosti i određeni transferi iz nacionalnog budžeta za tačno imenovane usluge koje lokalne zajednice moraju da uspostave.

Predložila je da neki sličan model finansiranja bude primenjen i u obrazovanju, kako bi bilo moguće ostvariti neke od ciljeva Strategije, a to je veći obuhvat dece, sprečavanje osipanja dece iz obrazovnog procesa i ujednačavanje osnovnih uslova u kojima deca idu u školu.

**Mr Nebojša Stefanović** je obavestio sve prisutne da su primedbe kjoje je UNICEF dostavio Odboru za prava deteta prosleđene i resornom odboru.

Zamolio je ministra i njegove saradnike da razmotre mogućnost prihvatanja onih primedbi UNICEF-a za koje je postignuta saglasnost.

**Tanja Ranković** se predstavila članovima Odbora, rekavši da rukovodi programom obrazovanja u UNICEF-u i zahvalila se Odboru za prava deteta i predsedavajućem što su uvažili sugestije i primedbe UNICEF-a na tri zakona koje je predložilo Ministarstvo prosvete, nauke i tehnološkog razvoja.

Istakla je da je UNICEF imao odličnu saradnju sa Ministarstvom tokom priprema predloga zakona o kojima se raspravlja, kao i da je veliki broj sugestija datih od strane UNICEF-a, tokom zajedničkog rada u poslednjih godinu dana sa Ministarstvom, usvojen i ušao je u predlog zakona.

Naglasila je da ovi zakoni, pre svega, Predlog zakona o izmenama i dopunama Zakona o osnovama sistema obrazovanja i vaspitanja konretizuju neke mere i neka rešenja koja su proizašla iz prakse, kao i da se uvode neka nova, odlična rešenja koja bi trebalo da u dogledno vreme utiču na kvalitet obrazovanja. Kao primer je navela uvođenje koncepta vežbaonica, kao jedne novine koja je ušla u sistem obrazovanja koji treba da unapredi praktičnu nastavu budućih nastavnika, zatim odredbe koje se odnose na obrazovanje odraslih, praćenje osipanja iz obrazovnog sistema i mnoge druge.

Usledila je veoma dinamična i konstruktivna diskusija u kojoj su učestvovali: mr Nebojša Stefanović, dr Žarko Obradović, Muhedin Fijuljanin, Ljubiša Antonijević, Zoran Kostić, Tanja Ranković i Jadranka Milanović.

Učesnici u diskusiji su veoma detaljno razmatrali pojedine članove sva tri predloga zakona i usaglašavali stavove, predloge i dogovarali moguće intervencije na tekst predloga zakona.

**Mr Nebojša Stefanović** je zaključio raspravu i svim učesnicima se zahvalio na veoma konstruktivnim diskusijama, na osnovu kojih je mogao da konstatuje da suštinski nema neslaganja.

Predložio je, da u cilju efikasnosti i svrsishodnosti, kao i da bi bili otklonjeni svi eventualni nesporazumi, UNICEF i Ministastvo usaglase sve formulacije koje nisu sporne i upute ih resornom Odboru, koji je sada jedini u mogućnosti da amandmanima Odbora utiče na izmenu teksta predloga zakona.

**Članovi Odbora su jednoglasno podržali predlog predsednika Odbora i izrazili potpunu posvećenost procesu inkluzije i spremnost da preduzmu sve potrebne aktivnosti kako bi procesu inkluzije bio što potpunije implementiran u obrazovni sistem.**

**DRUGA TAČKA** – Razno.

Rasprava u vezi sa ovom tačkom Dnevnog reda nije otvarana.

Sednica je zaključena u 11,45 časova.

SEKRETAR ODBORA PREDSEDNIK ODBORA

Sanja Pecelj mr Nebojša Stefanović